Folmer Boekhandel - Bybelstudie - Dagboeke
- Dr. PG Boon
Padkaart vir elke dag is ŉ speurtog deur die Bybel aan die hand van die Nederlandse Geloofsbelydenis (NGB). Die Nederlandse Geloofsbelydenis is in 1561 geskryf, na alle waarskynlikheid deur Guido de Brès. Hy het enkele jare daarna as ŉ martelaar gesterf in die suidelike Nederlande, teenwoordig bekend as België (vandaar die Engelse naam Belgic Confession). Die NGB is in die dekades daarna deur die Gereformeerde kerke in die Nederlande as ŉ amptelike belydenis aanvaar. Vandag dien die NGB as amptelike belydenis van Gereformeerde kerke reg oor die wêreld, ook in Suid-Afrika. Ongelukkig is dit ŉ feit dat baie lidmate nie daarvan bewus is nie. Een van die hoofredes daarvoor is dat voorgangers amper nooit meer aan hulle kerk se belydenisskrifte aandag skenk nie.
Padkaart vir elke dag wil u in ŉ jaar se tyd vertroud maak met die Nederlandse Geloofsbelydenis. Dit is my bede dat die leser sal agterkom hoe aktueel hierdie belydenis nog steeds is. Dit dien nog steeds sy doel, naamlik om lesers terug te bring na wat die Woord van die Here sê. Ons mag leer van vorige generasies. Christus het in hulle tyd sy kerk bewaar en uitgebou. Die Bybel is die boek wat die grootste invloed op die Westerse wêreld gehad het. Sonder die Bybel sou die voorspoed en stabiliteit van die Weste nie daar gewees het nie. Hoe kon dit gebeur het? Omdat generasie na generasie eeue lank elke dag die Bybel oopgemaak het en as rigtinggewend beskou het vir hulle alledaagse lewe. Dit is dan ook die bedoeling van hierdie dagboek: om die leser daartoe te bring om elke dag sy Bybel oop te maak.